钦定古今图书集成/明伦汇编/官常典/第599卷 > 高源
## 钦定古今图书集成/明伦汇编/官常典/第599卷 > 高源

按《元史》本传：“源字仲渊，晋州人。高祖揖，为州法吏，用
法公平。父汝霖，为真定廉访司照磨，使东平道高唐，
遇盗死。源幼力学，事母孝，补县吏。中统初，擢卫辉路
知事，累陞齐河县尹，有遗爱。去官十年，民犹立碑颂
之。迁行台都事，佥江南浙西道提刑按察司事，劾常
州路达鲁花赤马恕夺民田及他不法事。恕惧，走赂”
权臣阿合马，以他事诬源。既系狱，一日忽释之，莫知
所由。先时，源所居邻里，多阿合马姻戚，素知源事母
至孝，至是闻源坐非辜，悉诣阿合马曰：“源，孝子也，非
但我知之，天必知之。况媒孽之罪非实，若妄杀源，悖
天不祥。”阿合马感悟，得不死。寻除河间等路都转运
副使，抚治有条，灶户逃者皆复业，常赋外，羡馀几十
万缗。至元二十四年，为江东道劝农营田使。二十八
年，迁都水监，开通惠河，由文明门东七十里，与会通
河接，置闸七、桥十二，人蒙其利。授同知湖南道宣慰
司事。卒，年七十七。子梦弼、良弼、公弼。